text: El Madrid prepara l'assalt al lideratge
  Els blancs juguen demà amb el Salamanca i diumenge a Palma
  Efe | 05 gener 1999
  La plantilla del Reial Madrid tornà ahir matí als entrenaments, després de la contundent victòria aconseguida diumenge contra el Tenerife al Santiago Bernabeu (4-0), per començar a preparar el pròxim partit que disputarà demà dimecres contra la Unió esportiva Salamanca.
  El partit, corresponent a la dotzena jornada, fou ajornat en el seu dia a causa de la disputa de la Copa Intercontinental i podria suposar, en el cas que el Madrid aconsegueixi els tres punts, una molt bona empenta per al conjunt blanc a la lliga, ja que una victòria per tres gols de diferència els col·locaria en segona posició empatat a punts amb el Celta i el València.
  L'actualitat madridista va ser presidida ahir per 'Guti', que diumenge jugà en lloc de Redondo, lesionat. «Estic molt content per la titularitat i pel joc que estic fent. He millorat molt en defensa gràcies a molta feina. Abans no entenia les crítiques. Ara vaurem de què es queixa la gent».
  En el capítol de baixes, s'espera que el tècnic Guus Hiddink pugui recuperar, a temps per al partit davant el Salamanca, Pedja Mijatovic, tot i que és molt poc probable el retorn de l'argentí Fernando Redondo per aquest partit.
  A més a més Hiddink podria tornar a trobar-se amb un nou contratemps, amb la baixa del croat Robert Jarni. El davanter va rebre diumenge una trepitjada a l'ungla del dit gros del peu esquerre, que ahir li va ser extirpada, i per tant és seriós dubte per al partit de demà.